»Hele den sag er et skoleeksempel på, hvordan vi ikke skal gøre. Det er meget ærgerligt, at det ikke lykkedes at finde penge til at fortsætte med trafiktavlerne,« siger Kristian Pihl Lorentzen.

Han er transportordfører for Venstre og en del af den politiske kreds, der i 2009 besluttede at sætte elektroniske trafiktavler op langs landets mest trafikerede motorveje. I dag er Vejdirektoratet i gang med at pille de fleste af tavlerne ned igen.

De elektroniske informationstavler og hastighedstavler blev sat op langs motorvejene nær København og Herning for at informere bilisterne om kø, uheld og hastighedsændringer.

I foråret 2017 blev tavlerne imidlertid slukket igen, fordi Vejdirektoratet ikke længere havde penge til at holde dem i drift. Vejdirektoratet har ikke lagt skjul på, at det får konsekvenser for bilisterne at slukke for trafiktavlerne.

Slukket i et år

Efter et års uklarhed om de elektroniske tavlers skæbne blev det i foråret 2018 besluttet, at tavlerne på Motorring 3 ved København skal tændes igen. De øvrige trafiktavler langs Køge Bugt Motorvejen, Holbækmotorvejen, Helsingørmotorvejen, Frederikssundmotorvejen og Herningmotorvejen bliver taget ned.

Det betyder, at trafiktavler til en værdi af 72 millioner kroner nu kasseres, viser tal fra Vejdirektoratet, som Ingeniøren har bedt om.

Pengene omfatter prisen for hardware, software og opsætning af systemerne. Dertil kommer et beløb til rådgivere, som Vejdirektoratet ikke kan oplyse, men som ifølge direktoratet som tommelfingerregel udgør mellem fem og ti procent af udgifterne. Endelig koster det to millioner kroner at pille trafiktavlerne ned igen.

Det bringer den samlede regning for forløbet op på mellem 77 og 81 millioner kroner.

Udtørrede puljemidler

Hos Vejdirektoratet ønsker områdechef Charlotte Vithen ikke at forholde sig til, om man kan betegne de penge som spildt.

»Jeg kan som embedsmand ikke svare på dit spørgsmål om, hvorvidt pengene er spildt. Det er en politisk beslutning, og du må kontakte det politiske system vedrørende dette,« skriver hun i en e-mail til Ingeniøren.

Og i »det politiske system« er Venstres transportordfører ikke i tvivl om, at pengene er spildt.

»Vi besluttede at sætte tavlerne op for at få større trafiksikkerhed og mindre trængsel. Derfor er det meget ærgerligt, at de nu bliver taget ned igen, fordi der ikke er driftskroner til dem,« siger Kristian Pihl Lorentzen.

Tavlerne blev slukket, fordi Vejdirektoratet mistede de 30 millioner kroner i årlige puljemidler, der hidtil har finansieret dem. Beslutningen om at slukke trafiktavlerne er blevet kritiseret af København Kommunes daværende teknik- og miljøborgmester, Morten Kabell (EL) og af bilejerforeningen FDM.

Tavlerne langs Motorring 3 udgør langt det største af systemerne og har kostet omkring 90 millioner kroner. Udgiften til at holde det system i drift ligger på 6,1 millioner kroner om året, som dækkes af Vejdirektoratets besparelser efter et »gunstigt udbud af vejdriften i perioden 2018 til 2021«.

Vejdirektoratet holder desuden trafiktavlerne ved enkelte broer og tunneler i drift, hvor det er særligt vigtigt at kunne kommunikere med bilisterne.

Artiklen fortsætter under grafikken.



»Simpelthen ikke godt nok«

Rambøll gennemførte i 2015 en evaluering af trafiktavlerne langs Motorring 3 for Vejdirektoratet. Den viste, at trafikanterne kommer mellem 0,5 og 1,5 minut hurtigere gennem den 13 kilometer lange teststrækning, når trafiktavlerne er tændt, og at de bruger mindre tid på at holde i kø. Udenlandske undersøgelser har vist, at sådanne tavler også reducerer risikoen for ulykker.

»Det er en lektie, vi må huske som politikere: Når vi igangsætter noget fornuftigt, skal vi sørge for, at det kommer ind på finansloven, og ikke er afhængigt af puljemidler. For når puljen er opbrugt, står man uden driftsmidler. Det dur bare ikke. Jeg påtager mig min del af ansvaret, for det er simpelthen ikke godt nok. Det er os politikere, der må sørge for, at når vi introducerer ny teknologi, så skal der også være penge til driften. Så enkelt er det,« siger Kristian Pihl Lorentzen.

Vejdirektoratets arbejde med at afmontere trafiktavler er stadig i gang, og kun tavlerne på Helsingørmotorvejen mangler nu at blive taget ned.